SPOROČILO ZA JAVNOST

**18. redna seja Vlade Republike Slovenije**

28. september 2022

**Vlada je izdala spremenjeno Uredbo o notranji organizaciji, sistemizaciji, delovnih mestih in nazivih v organih javne uprave in v pravosodnih organih**

Vlada Republike Slovenije je izdala Uredbo o spremembi in dopolnitvi Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih ter jo objavi v Uradnem listu Republike Slovenije.

Dopolni se 3. točka 13. člena uredbe, ki ureja število in vrste direktoratov Ministrstva za gospodarski razvoj in tehnologijo, in sicer tako, da se doda nov direktorat - Direktorat za razvojna sredstva.

Spreminja se 13. točka 13. člena uredbe, ki ureja število in vrste direktoratov Ministrstva za zunanje zadeve, in sicer: Direktorat za multilateralo in razvojno pomoč se razdeli na dva direktorata: Direktorat za multilateralno sodelovanje ter Direktorat za razvojno sodelovanje in humanitarno pomoč, naziv Direktorata za zadeve Evropske unije se spremeni v Direktorat za evropske zadeve, naziv Direktorata za skupno zunanjo in varnostno politiko pa se spremeni v Direktorat za politične zadeve.

Akt o notranji organizaciji in sistemizaciji delovnih mest Ministrstva za gospodarski razvoj in tehnologijo se s to uredbo uskladi najpozneje do 1. novembra 2022, Akt o notranji organizaciji in sistemizaciji delovnih mest Ministrstva za zunanje zadeve se s to uredbo uskladi najpozneje v treh mesecih od njene uveljavitve. Uredba začne veljati naslednji dan po objavi v Uradnem listu Republike Slovenije.

Vir: Ministrstvo za javno upravo

**Vlada sprejela sklep o določitvi upravičencev do donacij**

Vlada je sprejela sklep o določitvi upravičencev do donacij za leto 2022 in ga objavi v Uradnem listu. Na seznam upravičencev do donacij je vključenih 5999 nevladnih organizacij v javnem interesu, 55 registriranih cerkva in drugih verskih skupnosti, 1038 sestavnih delov registriranih cerkva oziroma drugih verskih skupnosti, 93 reprezentativnih sindikatov, 90 političnih strank in 523 šolskih skladov oziroma skladov vrtcev.

Vir: Ministrstvo za finance

**Določitev deležev embalaže**

Vlada je sprejela Sklep o določitvi deležev odpadne embalaže za oktober, november in december 2022. Podatki o masi embalaže, dane v promet v drugem četrtletju leta 2022, so pridobljeni iz poročil o dajanju embalaže na trg v Republiki Sloveniji iz 16. člena Uredbe o embalaži in odpadni embalaži.

Deleži odpadne embalaže za oktober, november in december 2022 so:

1. za odpadno embalažo iz embalažnega materiala papir:
* za družbo Dinos, d. o. o., 17,37 %,
* za družbo Embakom, d. o. o., 4,66 %,
* za družbo Surovina, d. o. o., 20,73 %,
* za družbo Interzero, d. o. o., 13,66 %,
* za družbo Recikel, d. o. o., 0,30 %,
* za družbo Slopak, d. o. o., 43,28 %;
1. za odpadno embalažo iz embalažnega materiala steklo:
* za družbo Dinos, d. o. o., -8,44 %,
* za družbo Embakom, d. o. o., -7,56 %,
* za družbo Surovina, d. o. o., 2,98 %,
* za družbo Interzero, d. o. o., 5,02 %,
* za družbo Recikel, d. o. o., -17,96 %,
* za družbo Slopak, d. o. o., 125,96 %;
1. za odpadno embalažo iz embalažnih m materialov plastika in kovine
(mešana embalaža):
* za družbo Dinos, d. o. o., 16,71 %,
* za družbo Embakom, d. o. o., -8,08 %,
* za družbo Surovina, d. o. o., 5,83 %,
* za družbo Interzero, d. o. o., 7,47 %,
* za družbo Recikel, d. o. o., -4,13 %,
* za družbo Slopak, d. o. o., 82,2 %;
1. za odpadno embalažo iz embalažnega materiala les:
* za družbo Dinos, d. o. o., 36,26 %,
* za družbo Embakom, d. o. o., 2,44 %,
* za družbo Surovina, d. o. o., 14,39 %,
* za družbo Interzero, d. o. o., 10,10 %,
* za družbo Recikel, d. o. o., 7,95 %,
* za družbo Slopak, d. o. o., 28,86 %.

Vir: Ministrstvo za okolje in prostor

**Dopolnitve Programa dela državne geodetske službe za leto 2022**

Vlada je sprejela Dopolnitve Programa dela državne geodetske službe za leto 2022.

Dopolnitve Programa dela državne geodetske službe za leto 2022 se nanašajo na realizacijo nalog, povezanih s projektom »Zeleni slovenski lokacijski okvir (GreenSLO4D)«.

Projekt Zeleni slovenski lokacijski okvir temelji na Strateškem načrtu za digitalizacijo prostora in okolja na Ministrstvu za okolje in prostor (eMOP), ki se bo izvajal v več fazah in bo financiran iz različnih virov financiranja. Za prvega od projektov, ki izhaja iz strateškega načrta, to je projekt Zeleni slovenski lokacijski okvir, so zagotovljena sredstva iz Načrta za okrevanje in odpornost (NOO), integralnega proračuna Republike Slovenije in Sklada za podnebne spremembe, in sicer v skupni višini 48 milijonov evrov.

Ključni cilj projekta Zeleni slovenski lokacijski okvir je horizontalna digitalna povezanost prostora, okolja, nepremičnin, voda in narave, ki bo omogočila pametno upravljanje s prostorom kot omejenim naravnim virom ter nižjo pozidanostjo novih zemljišč in s tem povečano odpornostjo na podnebne spremembe. Projekt pokriva ključna področja ministrstva, in sicer področje prostora, okolja, nepremičnin, voda in narave. Gre za horizontalno povezovanje in gradnjo informacijskih sistemov z obsežnimi zbirkami podatkov, zato ga bo izvajalo več organizacijskih enot, in sicer: Ministrstvo za okolje in prostor, Geodetska uprava Republike Slovenije (RS), Direkcija RS za vode in Agencija RS za okolje. Projekt bo trajal pet let.

Vir: Ministrstvo za okolje in prostor

**Vlada sprejela Skupno odzivno poročilo vlade na Poročila Varuha človekovih pravic za leto 2021**

Vlada Republike Slovenije je na današnji seji sprejela Skupno odzivno poročilo vlade na Poročila Varuha človekovih pravic za leto 2021, ki vsebuje Odzivno poročilo vlade na Letno poročilo Varuha za leto 2021 in Odzivno poročilo vlade na Poročilo Varuha o izvajanju nalog državnega preventivnega mehanizma po Opcijskem protokolu h Konvenciji OZN proti mučenju in drugim krutim, nečloveškim ali poniževalnim kaznim ali ravnanju za leto 2021, ter ga posreduje Državnemu zboru RS.

Pripravo Skupnega odzivnega poročila je tako, kot v preteklih letih, koordiniralo Ministrstvo za pravosodje, ostala ministrstva in vladne službe so lahko sodelovala s svojimi prispevki.

V Varuhovem sedemindvajsetem rednem letnem poročilu so posebej izpostavljena vprašanja glede otrok in otrok s posebnimi potrebami, žensk kot žrtev trgovine z ljudmi in nasilja v družini, vprašanja, povezana z Romitako z vidika romskih naselij kot šolanja romskih otrok, vprašanja glede invalidov, predvsem v zvezi z dostopnostjo blaga in storitev, vprašanje glede pomanjkanja zdravstvenega osebja, preobremenjenosti zavodov za prestajanje kazni zapora, sprejemanja okoljskih predpisov brez ustreznega sodelovanja javnosti, stanovanjska problematika, predvsem z vidika nedostopnosti stanovanj za mlade, itn. Glede na to, da je tudi leto 2021 zaznamovala epidemija covid-19, je Varuh tudi tokrat namenil poseben del poročila vprašanjem človekovih pravic, povezanih z epidemijo.

Varuh je za leto 2021 predlagal 87 novih priporočil, od katerih se jih 81 nanaša na Vlado, prav tako pa je ponovno izpostavil 135 priporočil za Vlado, predlaganih že v preteklih rednih letnih poročilih, za katera ocenjuje, da ostajajo delno ali v celoti neuresničena. Med novimi priporočili, ki se nanašajo na Vlado, jih glede na oceno posameznih resorjev 31 predstavlja stalno nalogo, 19 priporočil je v celoti realiziranih, 17 delno realiziranih in 10 nerealiziranih.

Vir: Ministrstvo za pravosodje

**Vlada se je seznanila z Analizo plač v javnem sektorju za leto 2021**

Vlada Republike Slovenije se je seznanila z Analizo plač v javnem sektorju za leto 2021 in jo posreduje Državnemu zboru Republike Slovenije.

Ministrstvo, pristojno za sistem plač v javnem sektorju, je na podlagi Zakona o sistemu plač v javnem sektorju (ZSPJS) dolžno voditi evidenco o plačah v javnem sektorju ter enkrat letno pripraviti analizo, poleg tega pa je vlada dolžna predložiti analizo plač v javnem sektorju Državnemu zboru skupaj z zaključnim računom proračuna Republike Slovenije.

Analiza proučuje podatke proračunskih uporabnikov o osnovnih plačah, dodatkih, delovni uspešnosti, izplačilih za delo preko polnega delovnega časa in dežurstvu ter številu zaposlenih glede na časovno obdobje, po podskupinah dejavnosti RPU, plačnih podskupinah in tarifnih razredih. Analiza temelji na podatkih baze ISPAP, kamor uporabniki proračunov Republike Slovenije posredujejo podatke v skladu s predpisano metodologijo. Analiza se nanaša na leto 2021 v primerjavi z letom 2020.

Analiza ugotavlja povečanje:

* mase bruto plač za leto 2021 glede na leto 2020 za 9,8 %,
* števila zaposlenih oseb za 1,5 %, število zaposlenih na podlagi opravljenih ur za 2 %,
* povprečne mesečne plače za 7 %.

Masa bruto plač za leto 2021 je znašala 5.282 milijonov evrov in se je povečala za 9,8 odstotka glede na leto 2020, kar znaša 472 milijonov evrov. Na povišanje mase bruto plač v letu 2021 so pomembno vplivala izplačila dodatkov, povezanih s pojavom epidemije Covida-19 (dodatek za delo v rizičnih razmerah in novi dodatki, ki so bili uvedeni z interventno zakonodajo v zvezi z obvladovanjem epidemije).

Povprečno mesečno število zaposlenih oseb v letu 2021 je bilo 187.061 (184.216 v letu 2020) in se je povečalo za 1,5 %. Število zaposlenih po plačanih urah v letu 2021 je bilo 182.661 (179.080 v letu 2020) in se je povečalo za 2 %.

Povprečna mesečna plača v javnem sektorju za leto 2021 se je glede na leto 2020 povišala za 7 % in je znašala 2.383 evrov (v letu 2020 je znašala 2.227 evrov).

Vir: Ministrstvo za javno upravo

**Vlada določila dokončen predlog zaključnega računa proračuna za leto 2021**

Vlada je določila Dokončen predlog zaključnega računa proračuna za leto 2021 in ga poslala Računskemu sodišču. Seznanila se je z Revizijskim poročilom omenjenega predloga in letnimi poročili skladov in agencij ter Zavoda za zdravstveno zavarovanje Slovenije in Zavoda za pokojninsko in invalidsko zavarovanje Slovenije v obveznem delu zavarovanja.

V letu 2021 so podatki v zaključnem računu proračuna izkazali dobrih 11 milijard evrov prihodkov. Približno 14 milijard evrov odhodkov ter dobre 3 milijarde evrov primanjkljaja.

Po prvi oceni se je bruto domači proizvod zvišal za 8,1 %. Državni proračun pa je izkazal primanjkljaj v višini 5,9 % BDP.

Vir: Ministrstvo za finance

**Vlada sprejela poročilo o upravljanju z javnim dolgom za leto 2021**

Vlada je sprejela Poročilo o upravljanju z javnim dolgom za leto 2021 in ga poslala v Državni zbor.

Omenjeno poročilo vsebuje podatke o izvedbi Programa financiranja državnega proračuna za leto 2021, podatke o zadolževanju pravnih oseb javnega sektorja, podatke o dolgu sektorja država po metodologiji presežnega primanjkljaja in dolga ter podatke o izdanih poroštvih in jamstvih.

Slovenija se je v letu 2021 za potrebe financiranja državnega proračuna zadolžila s kratkoročnimi in dolgoročnimi dolžniškimi vrednostnimi papirji in posojilom Evropske unije v okviru sheme SURE v skupni višini skoraj 5 milijard evrov. Plačilo obresti iz naslova dolga državnega proračuna je znašalo 727 milijonov evrov oziroma 1,4 % BDP, kar je za 45 milijonov evrov manj kot preteklo leto. Dolg pravnih oseb javnega sektorja znaša dobre 4 milijarde evrov, kar predstavlja 8,3 % BDP in je 5,5 % manj kot leta 2020.

V letu 2021 je bilo izdanih državnih poroštev za dobrih 91 milijona evrov, vsa za omejitev posledic pandemije Covid-19. Stanje državnih poroštev tako konec leta 2021 predstavlja 9,0 % BDP.

Vir: Ministrstvo za finance

**Vlada se je seznanila s poročilom o stanju in gibanju davčnega dolga**

Vlada se je seznanila s poročilom Finančne uprave o stanju in gibanju davčnega dolga na dan 31. december 2021 in ga poslala v Državni zbor.

V letu 2021 je FURS pobral neto dobrih 19,2 milijarde evrov prihodkov za vse štiri blagajne javnega financiranja, kar je za dobrih 2,9 milijarde evrov oziroma 18 % več kot v letu 2020.

Na 31. december 2021 je davčni dolg znašal za vse blagajne javnega financiranja okoli 918,5 milijonov evrov, kar je za okoli 79,5 milijonov evrov manj kot preteklo leto.

Vir: Ministrstvo za finance

**Vlada se je seznanila s poročilom o davčnih izdatkih v letu 2020**

Vlada se je seznanila s Poročilom o davčnih izdatkih v letu 2020 in ga poslala v Državni zbor.

Poročilo vključuje ocene zmanjšanja davčnih prihodkov na ravni različnih davkov ter prikaz davčnih izdatkov po posameznih vrstah davkov skupaj z oceno vpliva na javnofinančne prihodke.

V poročilu je med drugim ugotovljeno naslednje:

* Obseg neposredno dodeljenih spodbud v obliki oprostitev in vračil davkov se v zadnjih treh letih povečuje, v letu 2020 se je znesek davčnih izdatkov, kljub znižanjem davčnih prihodkov zaradi ukrepanja ob pandemiji, povečal za 2 % glede na leto 2018, a je za 8 odstotkov nižji kot v letu 2019.
* Davčni izdatki so predstavljali 5 % BDP oziroma skoraj 2,4 milijarde evrov.
* Največji izpad javnofinančnih prihodkov v obliki davčnih izdatkov predstavljajo nižja stopnja pri davku na dodano vrednost (DDV) ter olajšave in oprostitve pri dohodnini, skupaj 4,3 % BDP v letu 2020.
* Največjo skupino davčnega izdatka pri DDV predstavlja nižja stopnja za hrano in pijačo, ki javnofinančne prihodke znižajo za 333 milijonov evrov.
* Pri dohodnini največji trije davčni izdatki (dodatna splošna olajšava, olajšava za vzdrževane otroke in davčna oprostitev pri izplačilu regresa za letni dopust) skupaj znižajo javnofinančne prihodke za 813 milijonov evrov.

Vir: Ministrstvo za finance

**Vlada sprejela stališče Slovenije o evropski uredbi o finančnih pravilih**

Vlada je sprejela stališče Slovenije k predlogu uredbe Evropskega parlamenta in Sveta o spremembi Uredbe o finančnih pravilih, ki se uporabljajo za splošni proračun Unije.

Slovenija se je seznanila s predlogom Finančne uredbe, ki ureja višino obresti v primerih, ko mora Evropska komisija podjetjem po izgubljeni tožbi povrniti poleg vnaprej plačanega zneska tudi zamudne obresti.

Slovenija k opisanemu predlogu Finančne uredbe nima pripomb.

Vir: Ministrstvo za finance

**Stališče glede odstranitve kategorije navadnega deviškega oljčnega olja iz Priloge B k Mednarodnemu sporazumu o oljčnem olju in namiznih oljkah iz leta 2015**

Vlada je sprejela stališče k Predlogu sklepa Sveta o stališču, ki imenu Evropske unije zastopa v svetu članic Mednarodnega sveta za oljke (IOC) glede odstranitve kategorije navadnega deviškega oljčnega olja iz Priloge B k Mednarodnemu sporazumu o oljčnem olju in namiznih oljkah iz leta 2015. Slovenija podpira predlog sklepa podpira.

Sklep prispeva k mednarodni harmonizaciji standarda za oljčno olje in s tem pošteni konkurenci pri trgovanju s proizvodi iz sektorja oljčnega olja. V Evropski uniji tržni standard oljčnega olja nima kategorije “navadno deviško oljčno olje”, medtem ko jo imajo nekatere druge članice Mednarodnega sveta za oljke (zlasti Maroko in Alžirija). Zaradi teh držav proizvajalk je bilo namreč na 115. zasedanju Mednarodnega sveta za oljke sporazumno določeno prehodno obdobje pred odstranitvijo te kategorije iz tržnega standarda oljčnega olja.

Vir: Ministrstvo za kmetijstvo, gozdarstvo in prehrano

**Predlog uredbe o določitvi ribolovnih možnosti za nekatere staleže rib in skupine staležev rib, ki se uporabljajo v Baltskem morju**

Vlada je sprejela stališče k Predlogu uredbe Sveta o določitvi ribolovnih možnosti za nekatere staleže rib in skupine staležev rib, ki se uporabljajo v Baltskem morju za leto 2023, in spremembi Uredbe (EU) 2022/109 glede nekaterih ribolovnih možnosti v drugih vodah. Slovenija predlog podpira.

Cilj tega predloga je določiti ribolovne možnosti držav članic za leto 2023 za komercialno najpomembnejše staleže rib in skupine staležev rib v Baltskem morju. Prav tako se s to uredbo ureja morski rekreacijski ribolov v obsegu, ki je potreben za ohranitev staležev rib, ki jih zajema ta uredba. Predlog uredbe je v skladu s cilji in pravili SRP ter je skladen s politiko Unije o trajnostnem razvoju.

Predlog uredbe ne zadeva slovenskega ribištva, saj slovenski morski gospodarski ribiči izvajajo ribolov le v severnem Jadranu.

Vir: Ministrstvo za kmetijstvo, gozdarstvo in prehrano

**Stališče do pogodbe o rastlinskih genskih virih za prehrano in kmetijstvo glede sprememb Priloge I k navedeni pogodbi**

Vlada je sprejela stališče k Predlogu sklepa Sveta o stališču, ki se v imenu Evropske unije (EU) zastopa v okviru upravnega organa mednarodne pogodbe o rastlinskih genskih virih za prehrano in kmetijstvo v zvezi s spremembami Priloge I k tej pogodbi.

S predlogom tega sklepa se sprejme sklep Sveta o stališču, ki se bo v imenu EU zastopalo na zasedanju upravnega organa Mednarodne pogodbe o rastlinskih genskih virih za prehrano in kmetijstvo. Sklep zadeva spremembo Priloge I k navedeni mednarodni pogodbi, in sicer da je treba področje uporabe Večstranskega sistema za dostop do rastlinskih genskih virov in delitev koristi od njihove uporabe čim bolj razširiti, da bi bili zajeti vsi rastlinski genski viri za prehrano in kmetijstvo.

Podobno kot EU bi se tudi Republika Slovenija lahko strinjala, da pogodbenice pod pogoji Večstranskega sistema za dostop do rastlinskih genskih virov in delitev koristi od njihove uporabe izjemoma ne dajo na voljo omejenega števila avtohtonih vrst na svojem ozemlju. Veljavnega prava tako Evropske unije kot Republike Slovenije zaradi sprememb pogodbe ne bo treba spremeniti.

Vir: Ministrstvo za kmetijstvo, gozdarstvo in prehrano

**Vlada sprejela mnenje o razveljavitvi računskega sistema izdatkov za prometno infrastrukturo**

Vlada je sprejela stališče Republike Slovenije k Predlogu uredbe Evropskega parlamenta in Sveta o razveljavitvi uredbe o uvedbi računovodskega sistema izdatkov za infrastrukturo v železniškem in cestnem prometu ter prometu po celinskih plovnih poteh in uredbe Evropske Komisije o določitvi vsebine postavk v računovodskih obrazcih.

Predlog uredbe Evropskega parlamenta in Sveta o razveljavitvi uredb je predložen v okviru programa Komisije o boljši pripravi zakonodaje. Cilj je zagotoviti zakonodajni okvir, ki ustreza svojemu namenu in je visoke kakovosti, v ta namen je Komisija te akte določila kot zastarele in predlaga njihovo razveljavitev. Komisija bi morala Svetu vsako leto predložiti kratko poročilo, v katerem navede najpomembnejše statistične podatke o izdatkih za prometno infrastrukturo in njeni uporabi. Komisija je do zdaj predložila 15 poročil, 15. poročilo Komisije je bilo objavljeno leta 1994. Komisija od leta 1998 ni pripravila nobenih novih poročil.

Poleg tega so opredelitve in klasifikacije, uporabljene v Uredbi, zastarele. Najočitnejša primera sta oddelka, v katerih so navedeni vsi prevozniki v železniškem prometu v Evropi, za katere bi morale države članice zbirati ustrezne izdatke za infrastrukturo, pri čemer se ne upoštevajo proces odpiranja trga v železniškem sektorju, ki je bil uveden z različnimi železniškimi svežnji, in spremembe upravljanja, zlasti ločevanje med upravljavci infrastrukture in železniškimi podjetji, do katerih je prišlo pri nekaterih podjetjih. Prav tako ni priporočljivo, da se v zakonodajnem aktu navedejo imena prevoznikov v železniškem prometu, saj se lahko sčasoma spremenijo zaradi reorganizacij in bi zato priloga postala zastarela.

Komisija je leta 2017 izvedla ciljno usmerjeno posvetovanje z nacionalnimi statističnimi uradi o težavah držav članic pri izpolnjevanju zahtev iz omenjene uredbe. Glavni sklep posvetovanja je bil, da so bili podatki o izdatkih za prometno infrastrukturo na splošno na voljo na ravni ministrstva, vendar niso bili podrobni v taki meri, kakor to zahteva zakonodaja. Prometna statistika v zvezi z uporabo prometne infrastrukture je bila manj na voljo. Te informacije na splošno zbirajo nacionalni statistični uradi v skladu z različnimi sektorskimi statističnimi uredbami o statističnih poročilih v zvezi s cestnim prevozom blaga (Uredba statistiki prevoza blaga po celinskih plovnih poteh in evropska uredba o statistiki železniškega prevoza). Vendar razčlenitve, ki jih zahteva ta uredba, večinoma niso na voljo.

Vir: Ministrstvo za infrastrukturo

**Okvirna sporazuma o partnerstvu in sodelovanju med EU ter Malezijo in Tajsko**

Vlada Republike Slovenije je sprejela sklep o podpori predlogu sklepov Sveta o podpisu Okvirnih sporazumov o obsežnem partnerstvu in sodelovanju med Evropsko unijo in njenimi državami na eni ter vlado Malezije in Kraljevino Tajsko na drugi strani.

Sporazuma nadomeščata veljavni pravni okvir Sporazuma o sodelovanju med Evropsko gospodarsko skupnostjo in državami članicami Združenja držav jugovzhodne Azije iz leta 1980. Sporazuma vsebujeta pravno zavezujoče zaveze, ki so osrednji del zunanje politike EU, vključno z določbami o človekovih pravicah, neširjenju orožja, boju proti terorizmu, Mednarodnem kazenskem sodišču, migracijah in obdavčevanju. Sporazuma omogoča lažje medsebojno sodelovanje med državama predvsem na gospodarskem, pravnem in trgovinskem področju kot tudi na področju notranjih zadev.

S podpisom sporazumov je predvidena tudi krepitev sodelovanja na področju politike neširjenja orožja za množično uničevanje, boja proti terorizmu, organiziranemu kriminalu in korupciji, ter sodelovanja na področju trgovine, migracij, okolja, energije, podnebnih sprememb, prometa, znanosti in tehnologije, zaposlovanja, socialnih zadev, izobraževanja, kmetijstva, kulture in drugih.

Sporazuma predstavljata pomemben korak h krepitvi vloge EU v jugovzhodni Aziji. Na podlagi skupnih vrednot EU in Malezije ter Tajske, kot so demokracija in človekove pravice, se bo okrepil politični, regionalni in globalni dialog med podobno mislečimi partnerji.

Vir: Ministrstvo za zunanje zadeve

**Informacija o nameravanem podpisu Sporazuma med Svetom Evrope in Vlado Republike Slovenije o financiranju projekta »Zmanjšanje zaostankov Evropskega sodišča za človekove pravice pri utemeljenih pritožbah«**

Vlada Republike Slovenije je na današnji seji sprejela Informacijo o nameravanem podpisu Sporazuma med Svetom Evrope in Vlado Republike Slovenije o financiranju projekta »Zmanjšanje zaostankov Evropskega sodišča za človekove pravice pri utemeljenih pritožbah«.

Evropsko sodišče za človekove pravice je leta 2012 vzpostavilo poseben račun, na katerem zbira prostovoljne finančne prispevke. Države članice Sveta Evrope so večkrat pozvane, da mu namenijo prostovoljna finančna sredstva, ki so namenjena različnim projektom, ki izhajajo iz reforme sodišča, med katerimi je tudi kratkoročno zaposlovanje oseb. Slednji povečujejo zmogljivost delovanja urada sodnega tajništva sodišča pri najpomembnejših zadevah sodišča oz. prispevajo k odpravi sodnih zaostankov, s katerimi se sooča tudi ESČP.

Vir: Ministrstvo za pravosodje

**Vlada sprejela mnenje o predlogu Zakona o spremembah in dopolnitvah Zakona o državnem tožilstvu**

Vlada Republike Slovenije je na današnji seji sprejela mnenje o predlogu Zakona o spremembah in dopolnitvah Zakona o državnem tožilstvu (ZDT-1F - prva obravnava), ki ga je Državnemu zboru Republike Slovenije v obravnavo in sprejem predložila skupina poslank in poslancev, s prvopodpisanim Danijelom Krivcem, in ga posreduje Državnemu zboru Republike Slovenije.

Vlada predlogu zakona nasprotuje. Predlagane rešitve posegajo v postopek imenovanja kandidatov na funkcije v okviru Evropskega javnega tožilstva (EJT):

* krepitev pristojnost Ministrstva za pravosodje, da v postopku imenovanja predlaga tudi druge kandidate na funkcije v okviru EJT, ki se niso prijavili na javni poziv in izpolnjujejo pogoje za imenovanje,
* krepitev pristojnost Vlade, da določi listo kandidatov in opravi končni izbor v nacionalnem delu izbirnega postopka za imenovanje na funkcije v okviru EJT.

Za evropske delegirane tožilce se predlaga odprava zahtevane ravni znanja delovnega jezika EJT.

Predlagane spremembe in dopolnitve postopka imenovanja kandidatov na funkcije v okviru EJT so nepotrebne in nesistemske. Vlada meni, da je arbitrarno določanje večjega števila kandidatov za imenovanje evropskih delegiranih tožilcev in zmanjševanje vloge Državno tožilskega sveta v postopku predlaganja kandidatov na funkcije v okviru EJT, v nasprotju s pravili Uredbe Sveta o izvajanju okrepljenega sodelovanja v zvezi z ustanovitvijo Evropskega javnega tožilstva. Prav tako je novo predlagana pristojnost ministra za pravosodje v nasprotju z ustavno zagotovljeno samostojnostjo državnega tožilca in vzbuja dvom v njegovo nepristranskost. Določitev kakršnega koli vpliva izvršilne veje oblasti v teh postopkih, pomeni odstop od siceršnje veljavne ureditve in poseg v ustavno zagotovljeno funkcionalno samostojnost državnih tožilcev znotraj izvršilne veje oblasti, katerega namen je prav v preprečevanju konflikta interesov in s tem zagotavljanju tega, da bodo nosilci te funkcije vlagali in zastopali kazenske obtožbe, ter opravljali vsa procesna dejanja upravičenega tožilca neodvisno in nepristransko. Iz navedenih razlogov Vlada RS predlogu zakona nasprotuje.

Vir: Ministrstvo za pravosodje

**Mnenje vlade k predlogu novele Zakona o visokem šolstvu**

Vlada Republike Slovenije je pripravila mnenje k predlogu novele Zakona o visokem šolstvu, ki ga je v obravnavo in sprejem Državnemu zboru Republike Slovenije predložila skupina poslank in poslancev, s prvopodpisanim Matejem Toninom.

Vlada nikakor ne nasprotuje smislu in pomenu visokošolskega izobraževanja na področju vojaških ved v Republiki Sloveniji, vendarle pa meni, da se tovrstno izobraževanje že sedaj lahko izvaja tudi na druge načine, zlasti prek obstoječih oblik visokošolskega izobraževanja, ki v sklopu akreditiranih (in torej javnoveljavnih) študijskih programov že poteka na javnih visokošolskih zavodih. Vlada zato predlogu novele zakona v celoti nasprotuje.

Vir: Ministrstvo za izobraževanje, znanost in šport

**Mnenje vlade k predlogu novele Zakona o šolski prehrani**

Vlada Republike Slovenije je pripravila mnenje k predlogu novele Zakona o šolski prehrani, ki ga je v obravnavo in sprejem Državnemu zboru Republike Slovenije predložila skupina poslank in poslancev, s prvopodpisano Jelko Godec.

Vlada načeloma podpira dostopnost učenk in učencev ter dijakinj in dijakov do brezplačnih obrokov, vendar je potreben temeljit razmislek, kako pristopiti k urejanju, zato se vlada s predlaganimi spremembami skupine poslank in poslancev ne strinja.

Vir: Ministrstvo za izobraževanje, znanost in šport

**Vlada potrdila proračuna za leti 2023 in 2024**

Vlada je danes potrdila predlog sprememb proračuna za leto 2023 in predlog proračuna za leto 2024 s spremljajočimi proračunskimi dokumenti. Z njimi se odzivamo na nepredvidljive razmere in blažimo posledice draginje za gospodinjstva in gospodarstvo, hkrati pa ohranjamo razvojno naravnanost z relativno visoko ravnijo investicij. Glavni poudarek dajemo zdravstvu, zelenim politikam in trajnostnemu razvoju.

Proračuna sta pripravljena v zelo negotovih razmerah in spremenljivih makroekonomskih okoliščinah, ki so povezane z vojno v Ukrajini in geopolitičnim položajem Slovenije, energetsko krizo, inflacijo, ovirami v dobavnih verigah in epidemijo covida-19. V prvi polovici leta 2023 se zaradi zaostrenih razmer napoveduje umiritev gospodarske rasti, leta 2024 pa naj bi se pospešila.

Osredotočenost ekonomskih in proračunskih politik se bo v teh dveh letih prepletala z ukrepi za blažitev draginje in izvajanjem strukturnih ukrepov za povečanje odpornosti gospodarstva, ki bodo podprti z investicijami na ključnih področjih. Ohranjamo razvojno naravnanost proračuna z relativno visoko stopnjo investicij, podprto z evropskimi viri iz Mehanizma za okrevanje in odpornost za izboljšanje pripravljenosti na izzive zelenega in digitalnega prehoda.

V letu 2023 načrtujemo približno 13,38 milijarde evrov prihodkov, kar je 13 % več kot, je bilo načrtovano v sprejetem proračunu za leto 2023. Odhodki bodo po načrtih dosegli 16,69 milijarde evrov oziroma 25 % več kot v sprejetem proračunu. Proračunski primanjkljaj bi tako dosegel približno 3,31 milijarde evrov oziroma 5,3 % bruto domačega proizvoda.

Najvišjo rast odhodkov v letu 2023 glede na sprejeti proračun za to leto načrtujemo na politikah:

* Intervencijski programi in obveznosti (+ 1,86 milijarde evrov na 2,24 milijarde evrov)
* Zdravstveno varstvo (+ 335 milijonov evrov na 779 milijonov evrov)
* Izobraževanje in šport (+ 228 milijonov evrov na 2,51 milijarde evrov)
* Socialna varnost (+ 195 milijonov evrov na 1,74 milijarde evrov)
* Varovanje okolja in okoljska infrastruktura (+ 141 milijonov evrov na 935 milijonov evrov)

V letu 2024 načrtujemo približno 13,79 milijarde evrov prihodkov oziroma 3,1 % več kot v spremembah proračuna za leto 2023. Odhodki bi po načrtih dosegli 15,51 milijarde evrov, kar je 7,1 % manj kot v spremembah proračuna za leto 2023. Proračunski primanjkljaj bi tako dosegel približno 1,71 milijarde evrov oziroma 2,6 % bruto domačega proizvoda.

Cilj vlade je, da upoštevajoč negotovost in nepredvidljivost nadaljnjega razvoja energetske krize zagotovi stabilne javne finance za blaginjo državljanov in ohrani normalno delovanje gospodarstva.

Vlada je sprejela tudi spremembe Odloka o okviru za pripravo proračunov sektorja država za obdobje od 2022 do 2024 v delu, ki se nanaša na leti 2023 in 2024. Evropska komisija je za leto 2023 potrdila nadaljevanje veljavnosti splošne odstopne klavzule, kar omogoča začasen odstop od fiskalnih pravil. Na nacionalni ravni Fiskalni svet ni podal jasne ocene o izpolnitvi pogojev za nadaljevanje instrumenta izjemnih okoliščin v prihodnjem letu, a priznava občutne negotovosti in šoke v makroekonomskem okolju, kar opravičuje odziv države.

Glede na mnenje Fiskalnega sveta o izpolnjenih pogojih za obstoj posebnih okoliščin vlada s predlaganimi spremembami Odloka o okviru za pripravo proračunov sektorja država za obdobje od 2022 do 2024 dviguje zgornjo mejo izdatkov sektorja država za leto 2023 na 30,06 milijarde evrov. Za državni proračun se za leto 2023 dovoljena zgornja meja izdatkov povečuje na 16,70 milijarde evrov (po denarnem toku), za zdravstveno blagajno na 4,34 milijarde evrov (po denarnem toku), za pokojninsko blagajno na 7,07 milijarde evrov (po denarnem toku) in za lokalne skupnosti na 2,96 milijarde evrov. Za leto 2024 se zgornja meja izdatkov sektorja država povečala na 29,57 milijarde evrov. Dovoljena zgornja meja izdatkov za leto 2024 se je za državni proračun povečala na 15,51 milijarde evrov (po denarnem toku), za zdravstveno blagajno na 4,59 milijarde evrov (po denarnem toku), za pokojninsko blagajno na 7,58 milijarde evrov (po denarnem toku) in za lokalne skupnosti na 2,99 milijarde evrov (po denarnem toku).

Vlada je sprejela tudi predlog Zakona o izvrševanju proračunov za leti 2023 in 2024. Med drugim je v predlogu zakona določena povprečnina za leti 2023 in 2024 v višini 667 evrov, kar je okoli 20 evrov več kot v letu 2022. Letni dodatek za upokojence za leto 2023 je določen v različnih višinah. Za prejemnike pokojnin do 600 evrov se letni dodatek izplača v višini 455 evrov, za tiste, ki prejemajo pokojnino nad 1.120 evrov, pa v višini 145 evrov. Za prejemnike pokojnin med 600,01 evra in 1.120 evrov se letni dodatek izplača po posebni formuli (- 0,59 x višina pokojnine + 809).

Vir: Ministrstvo za finance

**Vlada je sprejela Predlog skupnega kadrovskega načrta (SKN) organov državne uprave za leti 2023 in 2024**

Vlada Republike Slovenije je sprejela Predlog skupnega kadrovskega načrta (SKN) organov državne uprave za leti 2023 in 2024 in ga pošilja v Državni zbor kot sestavni del obrazložitve Predloga sprememb proračuna Republike Slovenije za leto 2023 in Predloga proračuna Republike Slovenije za leto 2024.

Dovoljeno število zaposlenih v predlogu SKN organov državne uprave za leti 2023 in 2024 se poveča za skupno 843 zaposlitev, in sicer za 309 zaposlitev na podlagi četrtega odstavka 65. člena ZIPRS2223 ter za 534 zaposlitev iz naslova zaposlenih, katerih stroški dela se financirajo iz sredstev projekta Tehnična podpora operativnega programa evropske kohezijske politike in za dodatnih 7 delovnih mest, vezanih na zaupanje funkcionarja, če se ustanovijo ministrstvo za solidarno prihodnost, za okolje, podnebje in energijo ter za visoko šolstvo, znanost in inovacije. Poudariti velja, da pri vključitvi 534 zaposlitev v SKN ne gre za nove zaposlitve, pač pa za dokončanje Projekta tehnične podpore evropske kohezijske politike 2014-2020, saj bodo ti isti zaposleni tudi v prihodnje izvajali projekt evropske kohezijske politike za obdobje 2021-2027.

Podaljša se veljavnosti nekaterih že sprejetih kadrovskih ukrepov tudi za leti 2023 in 2024, in sicer: kvote za zaposlitev pripravnikov, možnost prenosa kvot za zaposlitev pripravnikov med organi državne uprave, dovoljena preseganja SKN zaradi zaposlitev pripravnikov, kandidatov za policiste ali kandidatov za pravosodne policiste, zaposlovanje inšpektorjev.

Proračunski uporabniki sredstva za stroške dela zaposlenih javnih uslužbencev zagotavljajo v okviru sredstev za stroške dela v svojih finančnih načrtih.

Vir: Ministrstvo za javno upravo

**Vlada je sprejela Predlog zbirnega kadrovskega načrta (ZKN) oseb javnega prava po 22. členu Zakona o javnih uslužbencih za leti 2023 in 2024**

Vlada Republike Slovenije je sprejela Predlog zbirnega kadrovskega načrta (ZKN) oseb javnega prava po 22. členu Zakona o javnih uslužbencih za leti 2023 in 2024 in ga pošilja v Državni zbor kot sestavni del obrazložitve Predloga sprememb proračuna Republike Slovenije za leto 2023 in Predloga proračuna Republike Slovenije za leto 2024.

Dovoljeno število zaposlenih v predlogu ZKN se poveča za skupaj za 63 zaposlitev in sicer:

* 39 zaposlitev (Ministrstvu za gospodarski razvoj in tehnologijo za 4 in Ministrstvu za delo, družino, socialne zadeve in enake možnosti za 35), iz naslova zaposlenih, katerih stroški dela se delno financirajo iz sredstev projekta Tehnična podpora operativnega programa evropske kohezijske politike,
* dodatno se ZKN poveča še za 24 zaposlitev, in sicer 4 za potrebe Sklada za financiranje NEK in za odlaganje RAO iz NEK ter 20 za potrebe Eko sklada.

Proračunski uporabniki manjkajoča sredstva za stroške dela zaposlenih javnih uslužbencev iz prejšnje točke zagotavljajo v okviru sredstev za stroške dela v svojih finančnih načrtih

Vir: Ministrstvo za javno upravo

**Predlog zakona o spremembah in dopolnitvi zakona o Slovenskem državnem holdingu**

Vlada je danes sprejela Predlog zakona o spremembah in dopolnitvi zakona o Slovenskem državnem holdingu.

S predlogom zakona se predlaga rešitve, s katerimi se bo zagotovil nemoten prenos in upravljanje premoženja Družbe za upravljanje terjatev bank na SDH. Poleg tega se bo uveljavilo bolj transparentno upravljanja podjetij v državni lasti v skladu z najvišjimi mednarodnimi standardi korporativnega upravljanja. V sistem korporativnega upravljanja SDH se bo vrnilo upravljanja posameznih družb v državni lasti, kot so DRI, SIDG in Holding kobilarne lipica, skladno s priporočili in smernicami Organizacije za gospodarsko sodelovanje in razvoj za korporativno upravljanje družb v državni lasti. S prenosom upravljavskih funkcij na SDH bo še vedno zagotovljeno zasledovanje vseh strateških, gospodarskih, okoljskih in socialnih ciljev, ki so za posamezne družbe določeni s področno zakonodajo, ob upoštevanju predlaganih rešitev iz predloga zakona pa bo okrepljena neodvisnost in strokovnost samega korporativnega upravljanja teh družb. Prav tako se bo bolj jasno opredelilo kadrovanje v organe nadzora družb v upravljanju SDH s poudarkom na strokovnosti in kompetencah ter dopolnilo določbe o skladnosti poslovanja, integriteti in transparentnosti. Pod okrilje SDH se s tem zakonom v neposredno last Republike Slovenije prenaša tudi kapitalski delež Elesa v družbi Talum z namenom upravljanja družbe v času energetske krize.

Vir: Ministrstvo za finance

**Vlada spremenila besedilo Zakona o zagotavljanju sredstev za investicije v prometno infrastrukturo**

S predlogom zakona se vzpostavlja pravna podlaga za nadaljnje (desetletno) začasno zagotavljanje namenskih sredstev za investicije v prometno infrastrukturo in vzdrževanje prometne infrastrukture. Obstoječa pravna podlaga namreč preneha s koncem leta 2023, kar onemogoča načrtovanje proračuna Direkcije Republike Slovenije za infrastrukturo za leto 2024 in naprej.

Vir: Ministrstvo za infrastrukturo

**Vlada izdala odlok o seznamu blaga za spopadanje s posledicami covida-19 v letu 2022**

Vlada je izdala Odlok o določitvi seznama blaga za spopadanje s posledicami izbruha covida-19 v letu 2022, ki je začasno oproščeno uvoznih dajatev in plačila davka na dodano vrednost pri uvozu.

V posodobljenem seznamu blaga je v skladu z novim sklepom Evropske komisije vključena le oprema za zaščito ust in nosu (kot so medicinske maske tipa IIR ali maske tipa FFP2) ter hitri in PCR-testi. Ni pa vključena tudi druga osebna zaščitna oprema oziroma medicinska oprema (kot so respiratorji, ventilatorji, naprave za kisikoterapije, naprave za namene dezinfekcije idr.), saj v Sloveniji trenutno znatno povpraševanje po uvozu slednje opreme, ni prisotno.

Omenjeni odlok velja za uvoze od 1. julija do 31. decembra 2022.

Vir: Ministrstvo za finance

**Spremembe Sklepa o ustanovitvi ARRS**

Vlada Republike Slovenije je sprejela spremembe Sklepa o ustanovitvi Javne agencije za raziskovalno dejavnost Republike Slovenije (ARRS). S tem bodo odpravljeni nekateri administrativni postopki, ki na delovanje ARRS nimajo neposrednega vpliva, bodo pa omogočili, da bo lažje opravljala svoje temeljno delo.

Vir: Ministrstvo za izobraževanje, znanost in šport

**Strateški načrt skupne kmetijske politike 2023–2027 za Slovenijo**

Vlada je potrdila Strateški načrt skupne kmetijske politike 2023–2027 (SN SKP 2023–2027) za Slovenijo. Gre za ključni strateški dokument kmetijske politike, s katerim bo Slovenija v naslednjem programskem obdobju zagotovila dolgoročno prehransko varnost, zeleni preboj in trajnostni razvoj slovenskega kmetijstva, živilske industrije in podeželja.

V kontekstu prehranske in energetske draginje ter podnebnih in okoljskih izzivov je ključna usmeritev slovenskega strateškega načrta trajnostna pridelava hrane na celotnem območju države in povečanje samooskrbe, pri čemer so pomembna vsa območja in vsa kmetijska gospodarstva ne glede na velikost, usmeritev ali tržno usmerjenost. Ta krovna usmeritev odgovarja na izzive prehranske varnosti kot tudi na okoljsko-podnebne izzive, ki so pred nami.

Pri pripravi strateškega načrta je Slovenija sledila trem krovnim (in devetim specifičnim) ciljem SKP, kot jih določa evropska zakonodaja – konkurenčnosti in odpornosti kmetijskega sektorja, varstvu narave, okolja in podnebja ter skladnemu razvoju podeželja.

SN SKP 2023–2027 zagotavlja pogoje za odporno in konkurenčno pridelavo in predelavo hrane, predvsem prek ohranjanja proizvodnega potenciala in obsega kmetijskih zemljišč ter zagotavljanja primernega in stabilnega dohodka kmetijskih gospodarstev ter zagotavljanjem bolj enakovrednega položaja kmetijskih pridelovalcev z odpravo plačilnih pravic. S prilagojenimi pogoji bosta mladim kmetom omogočena zagon in modernizacija kmetij za izboljšanje njihovega dohodkovnega položaja in s čimer si Slovenija prizadeva za generacijsko prenovo slovenskega kmetijstva.

S kolektivnimi naložbami in drugimi spodbudami poslovnega povezovanja so oblikovani vzvodi za zagotavljanje stabilne preskrbe z varno in kakovostno hrano, razvoj lokalnih dobavnih verig, povezovanje akterjev znotraj agroživilskih verig in izboljšanje položaja kmeta. Oblikovane so linije enostavnejšega dostopa do investicijskih podpor za majhne kmetije. Poseben poudarek je namenjen pridelavi hrane z višjo dodano vrednostjo, zlasti ekološki pridelavi in predelavi ter drugih proizvodom iz shem kakovosti. Slovenija si je zastavila ambiciozen cilj, da se do leta 2027 v ekološko kmetovanje vključi vsaj 18 % površin (sedaj 10 %), zato so temu prilagojeni tudi ukrepi.

Ukrepi za reševanje okoljsko-podnebnih izzivov so najbolj ambiciozni doslej in so odraz dolgotrajnega in zahtevnega dialoga med vsemi ključni partnerji – predstavniki kmetijskih, okoljskih in naravovarstvenih organizacij ter Evropsko komisijo. Usmerjeni so v varovanje in trajnostno upravljanje z naravnimi viri, blaženje in prilagajanje na podnebne spremembe ter ohranjanje biotske raznovrstnosti. Pravila o pogojenosti se zaostrujejo in predstavljajo standard, na katerem so oblikovana plačila za sheme za podnebje in okolje (SOPO) v okviru neposrednih plačil prvega stebra ter kmetijsko-okoljska-podnebna plačila (KOPOP) in druga plačila na površino ali žival v okviru drugega stebra, zlasti ekološko kmetovanje in dobrobit živali. Ta plačila bodo kmete spodbujala k izvajanju nadstandardnih oblik kmetovanja.

Posebna pozornost je namenjena ožjim naravovarstvenim in vodovarstvenim območjem ter območjem, kjer okoljski cilji niso doseženi. Z namenom zaustavitve upada biotske raznovrstnosti se prvič uvaja plačila za območja Natura 2000 in podpora izvajanju ukrepov iz načrtov upravljanja zavarovanih območij. K tem ukrepom se na novo dodaja neproizvodne naložbe, ki podpirajo okoljsko funkcijo kmetijstva.

Skladno z ambicioznimi cilji se povečuje tudi obseg sredstev za podnebno-okoljske ukrepe. Za te vsebine bo v obdobju 2023–2027 zagotovljenih 59,4 % vseh sredstev Evropskega kmetijskega sklada za razvoj podeželja (327 milijonov evrov), kar je bistveno več, kot zahteva zakonodaja EU (35 %). S temi sredstvi bo Slovenija podpirala pridelovalce pri prehodu na trajnostne prakse, s čimer bodo lahko obdržali svoj položaj na trgu. Z dobrimi 12 milijoni evrov letno se bo podprlo kmete, ki bodo izvajali ukrepe, ugodne za naravo, s čimer Slovenija na letni ravni za več kot šestkrat povečuje sredstva SKP, namenjena biotski raznovrstnosti, v primerjavi s prejšnjim obdobjem. Izdatno se povečujejo sredstva za ukrep Ekološko kmetovanje: z 10,5 milijonov evrov letno v obdobju 2015–2022 na 18,7 milijonov evrov letno v obdobju 2023–2027. S tem se dviguje okoljska in podnebna ambicija kmetijske politike ter hkrati podpira kmetijstvo v smeri varne preskrbe s kakovostno hrano.

Uspešnega razvoja slovenskega kmetijstva in podeželja ni brez učinkovitega prenosa znanja in inovacij ter uvajanja digitalizacije. Spodbujalo se bo razvojne mreže deležnikov v sistemu AKIS, demonstracijske projekte, specializirana svetovanja in usposabljanja. Posebna pozornost je namenjena usposabljanju kmetijskih in gozdarskih svetovalcev, ki so eden izmed ključnih deležnikov v sistemu prenosa znanja. V SN 2023–2027 se za AKIS namenja 33,26 milijonov evrov (oz. 6,65 milijona evrov letno), kar na letni ravni v primerjavi s prejšnjim obdobjem pomeni 90-odstotno povečanje.

Skupno bo za izvajanje SN SKP 2023–2027 na voljo 1.798.622.415 evrov. Od tega bo 683.540.726 evrov namenjeno za prvi steber SKP (neposredna plačila, vinski in čebelarski sektor), za drugi steber SKP (razvoj podeželja) pa 1.115.081.688 evrov (550.850.960 evrov iz proračuna EU in 564.230.728 evrov iz proračuna Republike Slovenije). Od 564.230.728 evrov integralnega proračuna je sedanja vlada zagotovila še dodatnih 40,5 milijonov evrov.

Strateški načrt bo vlada predložila še v presojo Evropski komisiji, izvajati pa se bo začel predvidoma 1. januarja 2023.

Vir: Ministrstvo za kmetijstvo, gozdarstvo in prehrano

**Načrt izvajanja finančnih instrumentov v kmetijstvu za obdobje 2023–2027**

Vlada je sprejela Načrt izvajanja finančnih instrumentov v kmetijstvu za obdobje 2023–2027, ki je sestavni del obrazložitve predloga proračuna.

Raziskava Evropske investicijske banke (EIB) je v letu 2020 pokazala, da je za kmete dostop do virov financiranja med 24 analiziranimi državami članicami EU najtežji prav v Sloveniji. Finančne institucije kmetom brez poslovne ali kreditne zgodovine, stabilnega poslovnega odnosa z banko, pogosto ponujajo standardne gospodinjske finančne produkte, kot so potrošniška in hipotekarna posojila. EIB kot problem zaznava tudi pomanjkanje sposobnosti zavarovanja posojila s premoženjem, neustreznost poslovnih načrtov in nizko sposobnost odplačevanja, ki dodatno otežujejo dostop do financiranja, zlasti za majhne kmetije. Raziskava poudarja še omejeno ponudbo virov financiranja na slovenskem trgu (pomanjkanje interesa bank po financiranju kmetijskega sektorja), visoke stroške odobritve posojil, obremenjujoče upravne postopke, ki lahko povzročijo, da se kmetje vzdržijo najemanja posojil. Finančna vrzel pri zagotavljanju financiranja v kmetijskem sektorju je razvidna predvsem pri majhnih kmetijah in mladih kmetih (mladih prevzemnikih), ki sta bili identificirani kot najbolj izpostavljeni ciljni skupini glede potreb po financiranju razvoja oz. naložb in obratnih sredstev. Iz analize povpraševanja po financiranju v kmetijskem sektorju, ki jo je Ministrstvo pripravilo v letošnjem letu, izhaja, da bodo anketirani kmetovalci za financiranje obratnih sredstev in investicij v obdobju 2023–2027 potrebovali cca. 35 milijonov evrov mikro, kratko in dolgoročnih posojil ter bančnih jamstev.

Ministrstvo se je na podlagi omenjenih ugotovitev odločilo, da bo pristopilo k uvedbi finančnih instrumentov v kmetijstvu. Namen uvedbe finančnih instrumentov je, da se končnim prejemnikom – predvsem mladim kmetom in majhnim kmetijam, izboljša dostop do finančnih virov s ciljem spodbujanja njihove rasti, razvoja, investicijskih vlaganj in izboljšanja tekočega poslovanja. Na podlagi pogodbe, ki bo sklenjena z izvajalcem finančnih instrumentov, bo v upravljanje dodelilo 20 milijonov evrov sredstev proračuna Republike Slovenije (od tega 3 milijone evrov v letu 2023) za izvajanje predvidenih finančnih instrumentov (kot so zlasti: mikro posojila, dolgoročna razvojna posojila oz. garancije za dolgoročna razvojna posojila s subvencioniranimi obrestnimi merami). Podpis pogodbe se načrtuje v letu 2023.

Vir: Ministrstvo za kmetijstvo, gozdarstvo in prehrano

**Program evropske kohezijske politike 2021–2027**

Vlada Republike Slovenije je sprejela Program evropske kohezijske politike v obdobju 2021–2027 v Sloveniji, ki določa strategijo za doseganje naslednjih ciljev:

* Pametnejša Evropa s spodbujanjem inovativne in pametne gospodarske preobrazbe;
* Bolj zelena, nizko ogljična Evropa s spodbujanjem prehoda na čisto in pravično energijo, zelene in modre naložbe, krožno gospodarstvo, prilagajanje podnebnim spremembam ter preprečevanje in upravljanje tveganj;
* Bolj povezana Evropa z izboljšanjem mobilnosti in regionalne povezljivosti IKT;
* Bolj socialna Evropa za izvajanje evropskega stebra socialnih pravic;
* Evropa bliže državljanom, in sicer s spodbujanjem trajnostnega in celostnega razvoja mest, podeželja in obalnih območij ter lokalnih pobud;
* Sklad za pravičen prehod obeh premogovnih regij.

V okviru tega programa so načrtovana sredstva evropske kohezijske politike za obdobje 2021–2027 na nacionalni ravni. V program so vključeni štirje skladi:

* Kohezijski sklad oz. KS (celotna Slovenija): 718,19 milijona evrov;
* Evropski sklad za regionalni razvoj oz. ESRR (ločeno na vzhodno kohezijsko in zahodno kohezijsko regijo): 1.599,79 milijona evrov;
* Evropski socialni sklad plus oz. ESS+ (ločeno na vzhodno kohezijsko in zahodno kohezijsko regijo): 635,97 milijona evrov;
* sklad za pravičen prehod oz. SPP (za dve premogovniški regiji: Zasavje in Savinsko-Šaleško regijo): 258,72 milijona evrov. Gre za nov sklad, ki bo dodatno zagotavljal podporo ljudem, gospodarstvu in okolju na območjih, ki se soočajo s socialno-ekonomskimi izzivi, izhajajočimi iz procesa prehoda na energetske in podnebne cilje Unije za leto 2030, ter na podnebno nevtralno gospodarstvo Unije do leta 2050.

Vir: Služba za razvoj in evropsko kohezijsko politiko

**Vlada prerazporedila sredstva v državnem proračunu**

Vlada je znotraj finančnega načrta Ministrstva za zdravje prerazporedila sredstva v višini 6,8 milijona evrov. Sredstva bodo namenjena plačilu računov za nakup cepiv proti covidu-19.

Vir: Ministrstvo za finance

**Vlada imenovala generalno sekretarko v Ministrstvu za zdravje**

Vlada Republike Slovenije je na današnji redni seji imenovala Tanjo Marsič za generalno sekretarko v Ministrstvu za zdravje za dobo petih let, in sicer od 1. oktobra 2022 do 30. septembra 2027 z možnostjo ponovnega imenovanja.

Tanja Marsič je bila od leta 2003 glavni tajnik na Pedagoški fakulteti Univerze na Primorskem, kjer se je srečavala z zahtevnimi nalogami nadzorovanja finančne službe, službe za izobraževanje ter kadrovske in pravne zadeve. Pred tem je tri leta opravljala delo samostojne strokovne delavke za pravne zadeve v Uradu za družbene dejavnosti na Mestni občini Koper.

Po izobrazbi je univerzitetna diplomirana pravnica, prav tako pa nadaljuje študijsko pot Doktorskega študijskega programa 3. stopnje Edukacijske vede na Univerzi na Primorskem. Je nosilka številnih priznanj in certificiranj, med drugim certificiranja iz mediacije.

Vir: Ministrstvo za zdravje

**Imenovanje Dubravke Kalin za vršilko dolžnosti generalnega direktorja Direktorata za turizem na gospodarskem ministrstvu**

Vlada je s 30. septembrom 2022 razrešila Ksenijo Flegar s položaja generalne direktorice Direktorata za turizem v Ministrstvu za gospodarski razvoj in tehnologijo. Razrešitev bo izvedena na podlagi petega odstavka 83. člena Zakona o javnih uslužbencih, ki ministru omogoča razrešitev generalnega direktorja v ministrstvu v enem letu od nastopa funkcije ali v enem letu od imenovanja uradnika na položaj.

Hkrati je vlada imenovala Dubravko Kalin za vršilko dolžnosti generalnega direktorja Direktorata za turizem, in sicer od 1. oktobra 2022 do najdlje 31. marca 2023 oziroma do imenovanja generalnega direktorja po opravljenem natečajnem postopku. Minister bo Uradniškemu svetu predložil predlog za začetek postopka izvedbe javnega natečaja za položaj generalnega direktorja zadevnega direktorata.

Vir: Ministrstvo za gospodarski razvoj in tehnologijo

**Vlada imenovala v. d. generalnega direktorja Direktorata za upravne notranje zadeve**

Vlada Republike Slovenije je Aleša Jermana s 1. oktobrom 2022 imenovala za vršilca dolžnosti generalnega direktorja Direktorata za upravne notranje zadeve v Ministrstvu za notranje zadeve, in sicer do imenovanja generalne direktorice oziroma generalnega direktorja po opravljenem natečajnem postopku, vendar največ za šest mesecev, to je najdlje do 31. marca 2023. Aleš Jerman izpolnjuje vse pogoje, trenutno pa vodi Sektor za državljanstvo v omenjenem direktoratu.

Vir: Ministrstvo za notranje zadeve

**Imenovanje članice in člana upravnega odbora Inštituta za novejšo zgodovino**

Vlada Republike Slovenije je v Upravni odbor javnega raziskovalnega zavoda Inštitut za novejšo zgodovino za mandatno dobo štirih let, od ustanovitvene seje upravnega odbora kot predstavnika ustanovitelja imenovala mag. Darijo Valančič, na predlog ministrstva pristojnega za znanost, in dr. Milana Mrđenovića, na predlog ministrstva pristojnega za kulturo.

Vir: Ministrstvo za izobraževanje, znanost in šport

**Imenovanje članic in člana upravnega odbora Geološkega zavoda Slovenije**

Vlada Republike Slovenije je sklenila, da se v upravni odbor javnega raziskovalnega zavoda Geološki zavod Slovenije za mandatno dobo štirih let, od ustanovitvene seje upravnega odbora, kot predstavniki ustanovitelja imenujejo: dr. Andreja Umek Venturini, na predlog ministrstva pristojnega za znanost, mag. Katja Buda, na predlog ministrstva pristojnega za okolje, in Jurij Crnkovič, na predlog ministrstva pristojnega za rudarstvo.

Vir: Ministrstvo za izobraževanje, znanost in šport

**Vlada imenovala predstavnici ustanovitelja v svetu Slovenskega gledališkega inštituta**

Vlada je na redni seji kot predstavnici ustanovitelja v svetu Slovenskega gledališkega inštituta imenovala Kim Komljanec in mag. Marijo Brus, in sicer za preostanek mandata do 18. septembra 2024. Vlada ju je imenovala po razrešitvi dosedanjih predstavnic ustanovitelja v svetu Vesno Jurca Tadel in dr. Kajo Širok, ki sta podali odstopni izjavi iz objektivnih razlogov, saj bi bilo njuno nadaljnje delovanje v svetu Slovenskega gledališkega inštituta z nastopom njunih novih funkcij ogroženo zaradi konflikta interesov.

Vir: Ministrstvo za kulturo

**Spremenjen Sklep o imenovanju Komisije Vlade Republike Slovenije za preprečevanje dela in zaposlovanja na črno**

Vlada je sprejela spremembo Sklepa o imenovanju Komisije Vlade Republike Slovenije za preprečevanje dela in zaposlovanja na črno.

Komisija Vlade Republike Slovenije za preprečevanje dela in zaposlovanja na črno bo delovala v naslednji sestavi:

* mag. Katja Rihar Bajuk, Ministrstvo za delo, družino, socialne zadeve in enake možnosti, predsednica komisije,
* Damjan Mašera, Ministrstvo za delo, družino, socialne zadeve in enake možnosti, namestnik predsednice komisije,
* Urška Petrovčič, Ministrstvo za finance, članica,
* Igor Kovačič, Ministrstvo za pravosodje, član,
* Damjana Bokal, Ministrstvo za gospodarski razvoj in tehnologijo, članica,
* Maja Javornik, Ministrstvo za notranje zadeve, članica,
* mag. Sonja Konestabo, Inšpektorat Republike Slovenije za delo, članica,
* Andreja But, Tržni inšpektorat Republike Slovenije, članica,
* Janko Kosi, Inšpektorat Republike Slovenije za infrastrukturo, član,
* Tanja Varljen, Inšpektorat Republike Slovenije za okolje in prostor, članica,
* mag. Saša Dragar Milanovič, Inšpektorat Republike Slovenije za kmetijstvo, gozdarstvo, lovstvo in ribištvo, članica,
* Katja Privšek, Zdravstveni inšpektorat Republike Slovenije, članica,
* mag. Mateja Kozlevčar, Inšpektorat Republike Slovenije za šolstvo in šport, članica,
* Zinka Prunk, Finančna uprava Republike Slovenije, članica,
* Metka Meh, Finančna uprava Republike Slovenije, članica,
* Tomaž Nemanič, Generalna policijska uprava, član,
* Mitja Vukovič, predstavnik delojemalcev, član in
* Smiljan Škarica, predstavnik delodajalcev, član.

Vir: Ministrstvo za delo, družino, socialne zadeve in enake možnosti

**Vlada spremenila sestavo Sveta Vlade Republike Slovenije za korporativno upravljanje**

Vlada je nekoliko spremenila sestavo Sveta Vlade Republike za korporativno upravljanje in sicer zaradi zamenjav zaposlenih na položajih v organih in institucijah, povezanih z delovanjem sveta. Poleg tega bosta s strani Ministrstva za gospodarski razvoj in tehnologijo v svetu sodelovala dva predstavnika ministrstva, in sicer državni sekretar in direktor direktorata za notranji trg.

V svetu se na novo imenujejo:

* mag. Dejan Židan, Ministrstvo za gospodarski razvoj in tehnologijo
* mag. Karla Pinter, Ministrstvo za gospodarski razvoj in tehnologijo
* Anka Čadež, Agencija za trg vrednostnih papirjev (prej Tanja Lovka, mag.)
* Mitja Križaj, Družba za upravljanje terjatev bank, d.d. (prej Andrej Prebil)
* mag. Peter Zmagaj, Agencija za javni nadzor nad revidiranjem (prej mag. Mojca Majič)
* Žiga Debeljak, Slovenski državni holding, d.d. (prej Boštjan Koler).

Še naprej pa člani ostajajo:

* Goran Kitić, Ministrstvo za finance,
* mag. Gorazd Čibej, Agencija za zavarovalni nadzor,
* Tomaž Rotovnik, Banka Slovenije,
* mag. Marko Djinović, Gospodarska zbornica Slovenije,
* mag. Aleš Ipavec, Ljubljanska borza d.d., Ljubljana,
* mag. Irena Prijović, Združenje nadzornikov Slovenije,
* Gorazd Podbevšek, Združenje nadzornikov Slovenije,
* mag. Andreja Mušič, Zveza računovodij, finančnikov in revizorjev Slovenije,
* prof. dr. Katarina Zajc, Univerza v Ljubljani, Pravna fakulteta,
* prof. dr. Janez Prašnikar, Univerza v Ljubljani, Ekonomska fakulteta.

Vir: Ministrstvo za gospodarski razvoj in tehnologijo

**Vlada je izdala spremenjen Sklep o imenovanju vladne pogajalske skupine za pogajanja in usklajevanja z reprezentativnimi sindikati javnega sektorja**

Vlada je sprejela sklep, da se v vladni pogajalski skupini za pogajanja in usklajevanja z reprezentativnimi sindikati javnega sektorja, imenovani s sklepom Vlade Republike Slovenije, z mesta člana oziroma članice razrešita nekdanja državna sekretarja v Službi Vlade Republike Slovenije za digitalno preobrazbo in na Ministrstvu za zdravje Matej Kalan in Aleksandra Lah Topolšek. Namesto njiju se za člana oziroma članico imenuje nova državna sekretarja dr. Aido Kamišalić Latifić in mag. Tadeja Ostrca.

Vir: Ministrstvo za javno upravo

**Vlada imenovala državno sekretarko v Ministrstvu za zdravje**

Vlada Republike Slovenije je na današnji redni seji imenovala Azro Herceg za državno sekretarko v Ministrstvu za zdravje, in sicer od 1. oktobra 2022 dalje.

Azra Herceg je zdravnica specialistka oftalmologije, ki je od leta 2011 dalje zaposlena v Univerzitetnem kliničnem centru v Ljubljani. Pred tem je med letoma 2010 in 2011 opravljala delo sobne zdravice po strokovnem izpitu v Splošni bolnišnici Murska Sobota, leto poprej pa je bila zdravnica pripravnica v Univerzitetnem kliničnem centru v Mariboru. Je dobitnica številnih priznanj in nagrad, med drugim je bila leta 2002 Zlata maturantka.

Leta 2019 je vpisala doktorski študij biomedicine, pred tem pa je leta 2009 zaključila doktorski študij medicine na Medicinski fakulteti na Univerzi v Ljubljani.

Vir: Ministrstvo za zdravje

**Vlada imenovala predstavnike ustanovitelja v Svet javnega zdravstvenega zavoda Splošne bolnišnice Celje**

Vlada Republike Slovenije je sprejela Sklep o razrešitvi predstavnikov ustanovitelja v Svetu javnega zdravstvenega zavoda v Splošne bolnišnice Celje in imenovala novi predstavnici.

Ministrstvo za zdravje je vladi predlagalo, da se v Svet javnega zdravstvenega zavoda SB Celje namesto dosedanjih članov Andreja Klasinca in Primoža Stošickega za preostanek mandata do 27. septembra 2025 za predstavnici ustanovitelja imenuje Mojco Kert in Petro Mencigar Cvar.

Razrešitev dosedanjih predstavnikov ustanovitelja je v skladu s prvo alinejo drugega odstavka 4. točke Protokola o izbiri kandidatov za predstavnike ustanovitelja v svetih javnih zdravstvenih zavodov, katerih ustanovitelj je Republika Slovenija, ki določa da se predstavnike ustanovitelja v svetu javnih zdravstvenih zavodov, katerih ustanovitelj je Republika, lahko razreši na predlog ministra.

Vlada je predlog, da v Svet javnega zdravstvenega zavoda SB Celje namesto dosedanjega člana Andreja Klasinca in Primoža Stošickega za predstavnika ustanovitelja imenuje Mojco Kert in Petro Mencigar Cvar sprejela.

Vir: Ministrstvo za zdravje

**Vlada imenovala štiri državne tožilce**

Vlada Republike Slovenije je na današnji seji imenovala štiri državne tožilce: Barbaro Zgonik, Zdravko Lorković in Marka Brezovnik za okrajne državne tožilce na Okrožnem državnem tožilstvu v Ljubljani, ter Majo Medvešek za okrožno državno tožilko na Okrožnem državnem tožilstvu v Ljubljani.

Vir: Ministrstvo za pravosodje

**Vlada sprejela sklep o ustanovitvi delovne skupine za pregled investicijskih vlaganj Direkcije Republike Slovenije za infrastrukturo v projekt drugi tir**

Vlada je 1. septembra 2022 sprejela Odzivno poročilo na revizijsko poročilo Računskega sodišča Republike Slovenije o učinkovitosti priprave in izvedbe projekta drugi tir železniške proge Divača–Koper.

V okviru revizije je Računsko sodišče ugotovilo, da ima direkcija kljub prenosu investicije z direkcije na družbo 2TDK v svojih poslovnih knjigah v zvezi s projektom drugi tir še vedno evidentirano investicijo v teku. V zvezi s tem revizijskim razkritjem je Računsko sodišče vladi naložilo popravljalni ukrep in načrt aktivnosti za njegovo izvedbo.

V okviru načrta aktivnosti za izvedbo popravljalnega ukrepa je predvideno oblikovanje delovne skupine vlade za pregled investicijskih vlaganj Direkcije Republike Slovenije za infrastrukturo v projekt drugi tir železniške proge Divača-Koper. Delovno skupino sestavljajo predstavniki Ministrstva za infrastrukturo, Ministrstva za finance in DRSI. Pri delu delovne skupine sodelujejo tudi predstavniki družbe 2TDK.

Za pregled investicijskih vlaganj Direkcije Republike Slovenije za infrastrukturo v projekt drugi tir železniške proge Divača-Koper bo delovna skupina pregledovala investicijska vlaganja in pripravljala predloge rešitev.

Delovno skupino sestavljajo Monika Pintar Mesarič, generalna direktorica Direktorata za kopenski promet, Ministrstvo za infrastrukturo (vodja); mag. Emilija Placer Tušar, vodja Finančnega sektorja, Ministrstvo za infrastrukturo; Aleš Zabukovec, mag., podsekretar v Direktoratu za kopenski promet, Ministrstvo za infrastrukturo; Miranda Groff Ferjančič, sekretarka v Kabinetu ministra, Ministrstvo za finance; Vesna Milanovič, sekretarka v Direktoratu za javno računovodstvo, Ministrstvo za finance; Bojana Kostanjevec – Tratnjek, Direkcija Republike Slovenije za infrastrukturo; Milan Burg, Direkcija Republike Slovenije za infrastrukturo.

Pri delu delovne skupine bodo sodelovali tudi predstavniki 2TDK, Družba za razvoj projekta, d. o. o., in sicer Pavle Hevka, mag., generalni direktor, 2TDK, Družba za razvoj projekta, d. o. o. in Marjeta Zevnik, v. d. vodje pravne službe, 2TDK, Družba za razvoj projekta, d. o. o.

Vir: Ministrstvo za infrastrukturo